Foilsiú an doiciméid aonair leasaithe tar éis mionleasú a fhormheas de bhun an dara fomhír d’Airteagal 53(2) de Rialachán (AE) Uimh. 1151/2012

(2022/C 238/10)

Tá an mionleasú sin formheasta ag an gCoimisiún Eorpach i gcomhréir leis an tríú fomhír d’Airteagal 6(2) de Rialachán Tarmligthe (AE) Uimh. 664/2014 ón gCoimisiún (1).

Is féidir an t-iarratas ar fhormheas an mhionleasaithe seo a fheiceáil sa bhunachar sonraí eAmbrosia de chuid an Choimisiúin

DOICIMÉAD AONAIR

“TURRÓN DE AGRAMUNT / TORRÓ D’AGRAMUNT”

Uimh. AE: PGI-ES-0167-AM01 – 18.1.2022

STFC ( ) TGFC (X)

1. Ainmneacha [STFC nó TGFC]

“Turrón de Agramunt / Torró d’Agramunt”

2. Ballstát nó tríú tír

An Spáinn

3. Tuairisc ar an táirge talmhaíochta nó ar an táirge bia

3.1. Cineál táirge [a liostaítear in Iarscríbhinn XI]

Aicme 2.3. Arán, taosrán, cácaí, milseogra, brioscaí agus earraí eile báicéara

3.2. Tuairisc ar an táirge lena mbaineann an t-ainm in (1)

Déantar “Turrón de Agramunt” / “Torró d’Agramunt” as mil, almóinní scafa rósta nó cnónna coill scafa rósta, siúcra agus/nó síoróip ghlúcóis, gealacáin uibhe, nó a gcomhionann triomaithe, agus sliseog.

Agus é ag brath ar an gcineál tráchtála ( suprema nó extra ), ní mór an céatadán íosta d’amhábhair bhunúsacha a bheith mar a leanas:

Suprema Extra Cnónna coill nó 60,00 46,00 Almóinní 60,00 46,00 Mil 10,00 10,00 Gealacán uibhe nó a chomhionann triomaithe 1,00 1,00

Caithfidh na saintréithe a shainítear sna rialacháin sláinte theicniúla ábhartha a bheith san eithneagán Suprema agus extra a chumhdaítear leis an tásc geografach faoi chosaint (TGFC) seo.

Léirítear sa tábla thíos an comhdhéanamh ceimiceach is gá i samplaí de “Turrón de Agramunt” (% den táirge críochnaithe):

Eithneagán almóinne Eithneagán coill Suprema Extra Suprema Extra Cion taise (uasmhéid) 5,0 6,0 5,0 6,0 Cion próitéine (íosmhéid) 11,0 9,0 7,0 5,5 Saillte (íosmhéid) 32,5 26,0 30,0 24,5 Luaith (uasmhéid) 2,2 2,2 2,0 2,0

Tá na saintréithe orgánaileipteacha seo a leanas in “Turrón de Agramunt”:

— dath: órdhonn éadrom;

— uigeacht: neamhrialta, garbh agus póiriúil. teann, ach briseann sé gan dua. Briosc, ach leánn sé sa bhéal;

— milseacht: an-dian;

— cruth: cácaí cruinne agus codanna nó barraí dronuilleogacha.

Na saintréithe sin, is toradh iad ar mheascán tomhaiste comhábhar agus am cócaireachta beacht.

3.3. Beatha (i gcás táirgí de bhunadh ainmhíoch amháin) agus amhábhair (i gcás táirgí próiseáilte amháin)

___

3.4. Céimeanna sonracha sa táirgeadh nach mór a dhéanamh sa limistéar geografach sainithe

Ní mór táirgeadh (lena n-áirítear róstadh na gcnónna coill agus na n-almóinní, cócaireacht an mheascáin, múnlú agus gearradh arna théachtadh) agus pacáistiú an eithneagáin araon a chumhdaítear leis an PGI “Turrón de Agramunt” / “Torró d’Agramunt” a dhéanamh sa limistéar geografach a dtugtar tuairisc air i bpointe 4.

3.5. Rialacha sonracha maidir le slisniú, grátáil, pacáistiú, etc. an táirge dá dtagraíonn an t-ainm cláraithe

Bíonn an t-eithneagán i bhfoirm barraí (bloic dhronuilleogacha nó cácaí cruinne) ina mbíonn meáchan ó 15 g go 1 kg.

Déantar an táirge a phacáistiú ag teocht chomhthimpeallach go luath tar éis a dhéanta.

3.6. Rialacha sonracha i leith lipéadú an táirge dá dtagraíonn an t-ainm cláraithe

Caithfidh ainm an PGI “Turrón de Agramunt” / “Torró d’Agramunt”, lógó an PGI féin agus aon fhaisnéis eile a éilítear go ginearálta faoin reachtaíocht atá i bhfeidhm a bheith le feiceáil ar na lipéid.

4. Sainiú gonta an limistéir gheografaigh

Déantar eithneagán a chlúdaítear leis an PGI “Turrón de Agramunt” / “Torró d’Agramunt” a tháirgeadh agus a phacáistiú i mbardas Agramunt sa cheantar Catalónach Urgell i gcúige Lleida.

5. Nasc leis an limistéar geografach

Tá an nasc idir “Turrón de Agramunt” agus an limistéar geografach táirgeachta bunaithe ar a cháil agus ar an saineolas áitiúil, a eascraíonn as traidisiún stairiúil fada. Ní féidir an bardas, a thugann a ainm don PGI agus arb ionann é agus an limistéar geografach táirgeachta, a scaradh leis an eithneagán.

Stair

Cosúil le gach dea-thraidisiún, baineann miotaseolaíocht le fíorbhunús “Turrón de Agramunt”. Tá gníomhaíocht na turronaires (déantóirí eithneagáin) á doiciméadú ó dheireadh an 18ú haois, uair a bhí sí ina traidisiún cheana féin, rud a chiallaíonn go gcaithfidh sí a bheith níos sine ná sin. Mar gheall ar scrios chartlann na cathrach le linn Chogaí Napoléon agus toisc go ndéantar an ghníomhaíocht in éineacht leis an bhfeirmeoireacht, is deacair dátaí níos luaithe a dheimhniú.

Bhí an oiread sin éilimh ar dhéantóirí eithneagáin Agramunt nach amháin go raibh siad páirteach i bhféilte traidisiúnta an phobail ach go raibh siad ina gcuid de shaol na litríochta freisin sa dráma La Dida (“An Mháthair Chíche”) le Serafí Pitarra. Is í Paula máthair chíche ó Agramunt, atá ina déantóir eithneagáin, laoch an dráma, atá suite in 1700.

Tháirgtí an t-eithneagán de láimh:

Doirteadh an mhil isteach i bpanna agus ansin meascadh í go leanúnach le hionstraim adhmaid ar a dtugtar remo (“maide rámha”) chomh luath agus a thosaigh sí ag beiriú, i dtreo nach ndófaí í.

San am atá caite, róstadh na déantóirí eithneagáin na cnónna coill 2 lá roimh iad a mheascadh leis an mil, ós rud go bhféadfadh an t-eithneagán briseadh go héasca mura raibh siad fuaraithe go leordhóthanach.

D’éireodh an meascán dorcha agus, chun é a ghealadh, chuirtí dhá dhosaen gealacán uibhe leis, arna mbualadh go dtí go raibh siad righin. Nuair a chinn an déantóir eithneagáin is mó taithí go raibh an meascán réidh, cuireadh spúnóg adhmaid isteach sa phanna ar dtús agus ansin isteach i mbuicéad uisce fhuair. Tar éis dó fuarú de bheagán, cuireadh meáchan cnónna coill a bhí cothrom le meáchan na meala leis agus leantaí den mheascán a chorraí go dtí go raibh sé aonchineálach.

Fágadh ansin é le ramhrú ar feadh leathuair an chloig sula ngearradh é le gearrthóir speisialta ar a dtugtar rajola (tíle). Tar éis a ghearrtha, rinneadh é a mheá agus a fhoirmiú i gcruthanna traidisiúnta a bhí cothrom agus cruinn nó fadaithe agus fáisceadh iad idir dhá shlis de pan de ángel (cineál sliseoige), arna gceangal den eithneagán agus úsáid á baint as uirlis adhmaid. Nuair a bhí siad go hiomlán fionnuar agus tirim, cuireadh na barraí i mbosca adhmaid a bhí líneáilte le sinc nó i mbosca stáin chun iad a chaomhnú go dtí gur díoladh iad.

Is beag athrú a tháinig ar mhonarú “Turrón de Agramunt” óna thús. Mar a tharla i ngach tionscal, d’eascair athruithe as an dul chun cinn teicniúil agus an nuachóiriú, agus tá cuid de na tascanna láimhe á gcur i gcrích anois le meaisín, ach tá na hamhábhair mar an gcéanna go bunúsach agus ní dhearnadh aon athrú ach chun a bpróiseáil a dhéanamh níos éasca.

Gnéithe sóisialta

Tháinig méadú beag ar an táirgeacht gach bliain, le hardú ó 45 325 kg de “Turrón de Agramunt” in 1995 go 71 980 kg in 1999.

Chomh maith le líon mór post a sholáthar, tá tionscal eithneagán Agramunt ina fhoinse mhór gníomhaíochta in earnáil na seirbhísí, go príomha san iompar agus sa turasóireacht:

— toisc nach bhfuil nasc iarnróid le Agramunt ní mór an t-eithneagán ar fad a iompar de bhóthar;

— tagann líon mór cuairteoirí chun féachaint ar an eithneagán agus é á dhéanamh. Ina theannta sin, ó bhí 1989 ann, cuireadh Feria del Turrón de Agramunt (aonach eithneagáin Agramunt) ar siúl i mí Dheireadh Fómhair gach bliain. Meallann sé sin go leor cuairteoirí agus tá sé ar cheann de na haontaí is mó in Lleida.

Tagairt foilseacháin na sonraíochta

Is féidir an tsonraíocht táirge cothrom le dáta a fháil ag http://agricultura.gencat.cat/web/.content/al_alimentacio/al02_qualitat_alimentaria/normativa-dop-igp/plecs-tramit/pliego-condiciones-igp-torro-agramunt-modificacion-menor-es.pdf fad atá an t-iarratas ar leasú á phróiseáil agus nuair a fhormheasfar an t-iarratas foilseofar an tsonraíocht ag http://agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/plecs-condicions/.

(1) IO L 179, 19.6.2014, lch. 17.